Mestské zastupiteľstvo v Košiciach uznesením č. 157 na svojom V. rokovaní dňa 22. júna 2015 podľa § 6 zákona č. 369/1990 Zb. o obecnom zriadení v znení neskorších predpisov,  § 10 ods. 3 písm. b) zákona č. 401/1990 Zb. o meste Košice v znení neskorších predpisov a § 6a zákona č. 135/1961 Zb. o pozemných komunikáciách (cestný zákon) v znení neskorších predpisov ustanovuje:

Všeobecne záväzné nariadenie mesta Košice 
č. 157
o dočasnom parkovaní motorových vozidiel na vymedzenom území mesta Košice

§ 1
Úvodné ustanovenia

(1)	Toto všeobecne záväzné nariadenie mesta Košice (ďalej len „nariadenie“) upravuje:
a)	podmienky dočasného parkovania motorových vozidiel na území mesta Košice na určených úsekoch miestnych komunikáciách v súlade s organizáciou dopravy vyplývajúcej z použitého dopravného značenia, 
b)	výšku úhrady za dočasné parkovanie motorových vozidiel podľa osobitného predpisu,
c)	spôsob platenia a spôsob preukázania zaplatenia úhrady za dočasné parkovanie motorových vozidiel,
d)	oslobodenie od povinnosti platiť úhradu za dočasné parkovanie motorových vozidiel. 

(2)	Na účely tohto nariadenia sa rozumie
a)	motorovým vozidlom motorové vozidlo kategórie M1, M2, M3, N1, N2 a L,
b)	miestnymi komunikáciami miestne komunikácie vo vlastníctve mesta Košice (ďalej len „mesto“), ktorými sú všeobecne prístupné a užívané ulice, parkoviská a verejné priestranstvá, ktoré slúžia miestnej doprave,
c)	dočasným parkovaním parkovanie motorových vozidiel na miestnych komunikáciách v zóne plateného parkovania (§ 2),
d)	rezidentom fyzická osoba, ktorá má trvalý pobyt v zóne plateného parkovania; ak ide o podnikanie podľa osobitného predpisu v rezidentskej lokalite číslo 1 až 10 (§ 2 ods. 1), rezidentom sa rozumie aj fyzická osoba – podnikateľ alebo právnická osoba (ďalej len „podnikateľ“), ktorá v príslušnej rezidentskej lokalite prevádzkuje podnikanie.

(3)	Dočasné parkovanie motorových vozidiel v zóne plateného parkovania (§ 2) počas vymedzenej doby (ďalej len „doba spoplatnenia“) je prípustné len za úhradu, ak nariadenie alebo osobitný predpis neustanovuje inak.

(4)	Prevádzku parkovacích miest v zóne plateného parkovania (§ 2) zabezpečuje mesto alebo právnická osoba poverená mestom (ďalej len „prevádzkovateľ“) v súlade s osobitným predpisom. Ak prevádzku parkovacích miest zabezpečuje prevádzkovateľ, výnos úhrad za dočasné parkovanie podľa tohto nariadenia je príjmom prevádzkovateľa a odplatou prevádzkovateľa za prevádzku parkovacích miest je výnos z prevádzky po odpočítaní oprávnených ekonomických nákladov a nájomného.

(5)	Prevádzkovateľ je oprávnený prevádzkovať dopravno-regulačný systém elektronickej registrácie vozidiel za účelom dohľadu nad parkovaním a vyhodnocovania aktuálnej dopravnej situácie v zóne plateného parkovania (§ 2).

§ 2
Zóna plateného parkovania

(1)	Zónou plateného parkovania sú miestne komunikácie na uliciach uvedených v prílohe č. 1. Zóna plateného parkovania pozostáva z centrálnej mestskej zóny, rezidentských lokalít číslo 1 až 10 v okolí centrálnej mestskej zóny a z určených parkovísk mimo centrálnej mestskej zóny a mimo rezidentských lokalít (ďalej len „osobitné parkoviská“); súčasťou zóny plateného parkovania sú aj parkoviská zabezpečené závorovým parkovacím systémom (ďalej len „závorové parkoviská“). V prílohe č. 1 je zároveň uvedené zaradenie parkovacích miest do jednotlivých kategórií zóny plateného parkovania a do príslušných tarifných pásem. Grafický plán zóny plateného parkovania je uvedený v prílohe č. 2.

(2)	Zóna plateného parkovania je označená dopravnou značkou IP24a a IP24b (zóna s dopravným obmedzením) so symbolom dopravnej značky B33 (zákaz státia), okrem osobitných parkovísk, ktoré sú označené dopravnou značkou IP17a.5

(3)	Za súčasť zóny plateného parkovania sa nepovažujú úseky miestnych komunikácií, vo vzťahu ku ktorým mesto ako príslušný cestný orgán rozhodlo o zvláštnom užívaní podľa osobitného predpisu.

(4)	Dočasné parkovanie motorových vozidiel v zóne plateného parkovania je možné výlučne na parkovacích plochách označených dopravným značením:5
a)	IP17a (platené parkovisko - parkovacie miesta s plateným státím) s dodatkovou tabuľou E12 (dodatková tabuľa s upresňujúcim textom) s uvedením tarifného pásma (štyri tarifné pásma podľa výšky parkovného v závislosti od lokality), doby spoplatnenia dočasného parkovania a vodorovným dopravným značením. (ďalej len „platené parkovacie miesta“);
b)	IP 16 so symbolom O1 (vyhradené státia pre ťažko zdravotne postihnuté osoby podľa osobitného predpisu) v rozsahu v súlade s príslušnými právnymi predpismi;
c)	IP16 (vyhradené parkovisko pre konkrétneho užívateľa) s dodatkovou tabuľou E12 (dodatková tabuľa s upresňujúcim textom) s vyznačením doby vyhradenia pre určené vozidlo / vozidlá a príslušným vodorovným dopravným značením (ďalej len „dočasne vyhradené parkovacie miesta pre konkrétnych užívateľov“);
d)	IP16 (vyhradené parkovisko pre rezidentov) s dodatkovou tabuľou E12 (dodatková tabuľa s upresňujúcim textom „pre vozidlá s platnou rezidentskou parkovacou kartou“ a vyznačením rezidentskej lokality). Ak si rezidentská lokalita vyžaduje stanoviť čas parkovania pre zásobovanie a dopravnú obsluhu, a to mimo čas dopravnej špičky, uvedie sa aj doba vyhradenia (ďalej len „rezidentské parkovacie miesta“).
e)	IP 20b (stanovištia TAXI) s dodatkovou tabuľou E12 (dodatková tabuľa s upresňujúcim textom) s vyznačením doby vyhradenia pre určené vozidlo / taxislužbu a príslušným vodorovným dopravným značením (ďalej len „dočasné stanovište TAXI“).

§ 3
Doba spoplatnenia dočasného parkovania

(1)	Doba spoplatnenia sa určuje nasledovne:
a)	v centrálnej mestskej zóne na platených parkovacích miestach zaradených do jednotlivých tarifných pásem, ak nejde o parkovacie miesta uvedené v písm. c),
pondelok – piatok od 7.30 hod. do 18.00 hod.,
sobota od 7.30 hod. do 13.00 hod.;
b)	v rezidentských lokalitách číslo 1 až 10 a na osobitných parkoviskách na platených parkovacích miestach zaradených do jednotlivých tarifných pásem, ak nejde o parkovacie miesta uvedené v písm. c),
pondelok – piatok od 7.30 hod. do 18.00 hod.,
sobota od 7.30 hod. do 13.00 hod.,
c)	na závorových parkoviskách
pondelok – piatok od 7.30 hod. do 19.30 hod.,
sobota od 7.30 hod. do 13.00 hod..

(2)	Za dočasné parkovanie motorových vozidiel na parkovacích miestach uvedených v odseku 1 mimo dobu spoplatnenia, počas štátnych sviatkov a dní pracovného pokoja uznaných v Slovenskej republike sa úhrada neplatí.

(3)	Parkovacie miesta v zóne plateného parkovania, ktoré sú vyhradené pre rezidentov, je možné užívať len s príslušnou rezidentskou kartou; na tieto parkovacie miesta sa ustanovenia odsekov 1 a 2 nevzťahujú.

§ 4
Podmienky parkovania v zóne plateného parkovania

(1)	V rámci zóny plateného parkovania môžu parkovať iba motorové vozidlá kategórie M1 a N1 s dĺžkou do 5,5 m a kategórie L s výnimkou parkovísk, kde sú označené príslušným dopravným značením aj parkovacie státia pre motorové vozidlá kategórie M2 a M3.

(2)	Motorové vozidlá kategórie M1 s dĺžkou nad 5,5 m, N1 s dĺžkou nad 5,5 m a N2 nemôžu parkovať v zóne plateného parkovania. Motorovým vozidlám týchto kategórií je povolené iba zastavenie na čas nevyhnutný k naloženiu alebo vyloženiu tovarov či osôb.

(3)	Povinnosť zaplatiť úhradu za dočasné parkovanie sa vzťahuje na osoby používajúce motorové vozidlá (vodič) dočasne zaparkované na miestnych komunikáciách v zóne plateného parkovania (ďalej len „platiteľ úhrady“). Ak vodič nie je známy alebo je sporný, platiteľom úhrady podľa predchádzajúcej vety je vlastník motorového vozidla; ak vlastník motorového vozidla nie je známy alebo je sporný, platiteľom úhrady podľa predchádzajúcej vety je osoba zapísaná ako jeho držiteľ v evidencii motorových vozidiel.

(4)	Dočasné parkovanie na miestnych komunikáciách v rámci zóny plateného parkovania sa riadi podmienkami parkovania vyznačenými príslušným dopravným značením. 

§ 5
Spôsob a výška úhrady

(1)	Výška úhrady za dočasné parkovanie na miestnych komunikáciách v zóne plateného parkovania je stanovená v zmysle prílohy č. 3 tohto nariadenia. 

(2)	Úhrada za dočasné parkovanie v zóne plateného parkovania musí byť zaplatená vopred na celý čas jednorazového alebo vopred na celý čas opakovaného dočasného parkovania motorového vozidla počas doby spoplatnenia (§ 3). To neplatí v prípade jednorazového dočasného parkovania na závorových parkoviskách, kedy sa úhrada za dočasné parkovanie platí za čas dočasného parkovania na parkovisku pred výjazdom z parkoviska. 

(3)	Úhradu za dočasné parkovanie na miestnych komunikáciách vo vymedzenom území je možné realizovať:
a)	zakúpením parkovacieho lístka v parkovacom automate príslušného tarifného pásma (ďalej len „parkovací lístok“),
b)	zakúpením elektronického parkovacieho lístka prostredníctvom internetu (vrátane webovej aplikácie pre smartfóny), prostredníctvom SMS platby alebo prostredníctvom služby mobilných operátorov „prémiová SMS“ (ďalej len „elektronický parkovací lístok“),
c)	zaplatením parkovného na závorovom parkovisku,
d)	predplatením parkovacej karty na líniové parkoviská do príslušného pásma alebo lokality zóny plateného parkovania podľa platného cenníka (ďalej len „parkovacia karta“), 
e)	úhradou za dočasné vyhradenie parkovacieho miesta a za dočasné vyhradenie stanovišťa TAXI.

(4)	Časovo nespotrebovaná časť úhrady sa platiteľovi úhrady nevracia.

(5)	Všetky spôsoby úhrad parkovného sú viazané na jedno evidenčné číslo motorového vozidla (ďalej len „EČV“) a sú neprenosné, s výnimkou dočasne vyhradených miest pre konkrétnych užívateľov a stojísk TAXI, na ktoré je možné viazať viacero evidenčných čísel motorových vozidiel.

§ 6
Doklad o zaplatení úhrady

(1)	Dokladom o zaplatení úhrady za dočasné parkovanie motorového vozidla (viazané na EČV) je: 
a)	platný parkovací lístok z parkovacieho automatu,
b)	platný elektronický parkovací lístok,
c)	pokladničný blok vydaný pokladňou závorového systému,
d)	platná parkovacia karta,
e)	potvrdenie o úhrade vyhradených miest pre konkrétneho užívateľa  a stojísk TAXI.

(2)	Parkovacia karta môže mať aj elektronickú podobu (formou elektronickej registrácie úhrady a príslušného EČV). V tom prípade je potvrdením o úhrade príslušná potvrdzujúca elektronická správa a elektronicky zaslaný daňový doklad; v tomto prípade sa parkovacia karta v tlačenej podobe nevydáva.

(3)	Elektronický parkovací lístok sa považuje za zakúpený momentom jeho elektronického doručenia po príslušnej elektronickej úhrade. V prípade zakúpenia viac ako jedného elektronického parkovacieho lístka v prelínajúcom sa čase platnosti platnosť každého ďalšieho zakúpeného elektronického parkovacieho lístku nastáva po uplynutí platnosti toho prechádzajúceho.

(4)	Platný parkovací lístok alebo platnú parkovaciu kartu, ak nejde o elektronický parkovací lístok alebo parkovaciu kartu v elektronickej podobe, je platiteľ úhrady povinný umiestniť za predné sklo motorového vozidla na viditeľné miesto tak, aby všetky údaje na čelnej strane parkovacieho lístka alebo parkovacej karty boli čitateľné z vonkajšej strany vozidla. Ak z parkovacieho lístka alebo z parkovacej karty nie je jasne viditeľná doba platnosti alebo iný údaj potrebný ku kontrole dodržiavania tohto nariadenia, považuje sa to za nezaplatenie úhrady za dočasné parkovanie.

(5)	Úhrada za dočasné parkovanie na závorových parkoviskách sa platí za čas jednorazového dočasného parkovania motorového vozidla počas doby spoplatnenia najskôr 15 minút pred výjazdom z parkoviska. Táto povinnosť mu trvá aj v prípade, že odchádza z parkoviska až po uplynutí doby spoplatnenia.

(6)	Potvrdením o úhrade vyhradených miest pre konkrétneho užívateľa  a stojísk TAXI je príslušný daňový doklad. Dopravné značenie, ktoré oprávňuje užívateľa k užívaniu vyhradeného parkovacieho miesta / stojiska TAXI, inštaluje prevádzkovateľ zóny plateného parkovania na základe príslušnej úhrady. O možnosti vyhradenia parkovacieho miesta pre konkrétneho užívateľa a stojiska TAXI rozhoduje prevádzkovateľ zóny plateného parkovania na základe dopravnej situácie.

(7)	Neoprávnené vytváranie, napodobovanie alebo pozmeňovanie dokladov o zaplatení úhrady tak, aby boli považované za pravé, sa zakazuje.

§ 7
Parkovací lístok a elektronický parkovací lístok

Parkovací lístok a elektronický parkovací lístok umožňuje dočasné parkovanie motorového vozidla v zóne plateného parkovania mimo závorových parkovísk, mimo dočasne vyhradených parkovacích miest a mimo stanovíšť TAXI po dobu vyznačenú na tomto lístku, a to v územnom rozsahu platnosti podľa tarifného pásma. Parkovací lístok a elektronický parkovací lístok zakúpený
a)	pre tarifné pásmo 1 platí v rozsahu líniových platených parkovísk tarifného pásma 1, 2, 3 a 4,
b)	pre tarifné pásmo 2 platí v rozsahu líniových platených parkovísk tarifného pásma 2, 3 a 4,
c)	pre tarifné pásmo 3 platí v rozsahu líniových platených parkovísk tarifného pásma 3 a 4,
d)	pre tarifné pásmo 4 platí v rozsahu líniových platených parkovísk tarifného pásma 4.

§ 8
Parkovacia karta

(1)	Parkovacia karta umožňuje dočasné parkovanie motorového vozidla, ktorého EČV je na nej vyznačené, v zóne plateného parkovania, a to po dobu platnosti vyznačenú na parkovacej karte. Rozsah možnosti dočasného parkovania motorových vozidiel na základe parkovacej karty závisí od kategórie parkovacej karty.

(2)	Parkovacie karty sa členia na nasledovné kategórie:
a)	abonentná parkovacia karta,
b)	rezidentská parkovacia karta.

(3)	Abonentná parkovacia karta sa vydáva osobitne pre každé tarifné pásmo. Abonentná parkovacia karta umožňuje dočasné parkovanie motorového vozidla v zóne plateného parkovania mimo závorových parkovísk, mimo dočasne vyhradených parkovacích miest a mimo stanovíšť TAXI, a to v nasledovnom rozsahu:
a)	abonentná parkovacia karta vydaná pre tarifné pásmo 1 platí v rozsahu líniových platených parkovacích miest tarifných pásem 1, 2, 3 a 4;
b)	abonentná parkovacia karta vydaná pre tarifné pásmo 2 platí v rozsahu líniových platených parkovacích miest tarifných pásem 2, 3 a 4;
c)	abonentná parkovacia karta vydaná pre tarifné pásmo 3 platí v rozsahu líniových platených parkovacích miest tarifných pásem 3 a 4;
d)	abonentná parkovacia karta vydaná pre tarifné pásmo 4 platí v rozsahu líniových platených parkovacích miest tarifných pásem 4 a závorových parkovísk v tarifnom pásme 4.

(4)	Rezidentská parkovacia karta umožňuje obyvateľovi s trvalým pobytom v centrálnej mestskej zóne dočasné parkovanie motorového vozidla užívaného na súkromné účely na uliciach, ktoré sú uvedené na tejto parkovacej karte. Na rezidentskej parkovacej karte prevádzkovateľ určí tri ulice, ktorými sú ulica trvalého pobytu rezidenta a ulice priľahlé resp. nachádzajúce sa v bezprostrednej blízkosti ulice trvalého pobytu rezidenta, ako susedná, súbežná ulica a pod., podľa aktuálnej dopravnej situácie v zóne plateného parkovania. Platnosť parkovacej karty sa vzťahuje na parkoviská vyhradené pre rezidentov a líniové platené parkoviská na uvedených uliciach okrem závorových parkovísk.

(5)	Rezidentská parkovacia karta v rezidentskej lokalite číslo 1 až 10 umožňuje obyvateľovi s trvalým pobytom v príslušnej rezidentskej lokalite dočasné parkovanie motorového vozidla užívaného na súkromné účely v príslušnej rezidentskej lokalite trvalého pobytu, a to na parkoviskách vyhradených pre rezidentov a líniových platených parkoviskách okrem závorových parkovísk. Na parkovacej karte sa uvedie číslo príslušnej rezidentskej lokality. Rezidentská parkovacia karta v rezidentskej lokalite číslo 1 umožňuje parkovanie aj v rezidentskej lokalite číslo 2.

(6)	Rezidentská parkovacia karta v rezidentskej lokalite číslo 1 až 10 umožňuje podnikateľovi v príslušnej rezidentskej lokalite dočasné parkovanie motorového vozidla slúžiaceho na zabezpečenie funkcionality územia vyplývajúcej z príslušnej podnikateľskej aktivity v príslušnej rezidentskej lokalite, a to na parkoviskách vyhradených pre rezidentov okrem závorových parkovísk a okrem parkovísk zaradených do určitého tarifného pásma. Na parkovacej karte sa uvedie číslo príslušnej rezidentskej lokality. Rezidentská parkovacia karta sa nevydá podnikateľovi, ktorý disponuje vlastnými parkovacími miestami.

(7)	Rezident podľa odsekov 4 až 6 má nárok na vydanie najviac troch rezidentských parkovacích kariet. Rezidentom bývajúcim v tom istom byte alebo domácnosti, možno vydať spolu najviac tri rezidentské parkovacie karty, pričom cena v poradí druhej a tretej parkovacej karty je rovnaká ako cena v poradí druhej a tretej rezidentskej parkovacej karty u toho istého žiadateľa.

(8)	Rezident, ktorý je fyzickou osobou s trvalým pobytom v zóne plateného parkovania a presiahol vek 70 rokov, má nárok na zakúpenie prvej rezidentskej karty za zvýhodnených cenových podmienok.

(9)	Rezidentskú parkovaciu kartu možno vydať záujemcovi len v prípade, ak preukáže splnenie podmienok podľa tohto nariadenia. Ak ide o osobu staršiu ako 65 rokov, rezidentskú parkovaciu kartu jej možno vydať len za predpokladu, ak záujemca preukáže zdravotnú spôsobilosť podľa osobitného predpisu.

(10)	Na účely tohto nariadenia sa preukazuje
a)	trvalý pobyt fyzickej osoby a vek nad 70 rokov predložením dokladu totožnosti, 
b)	výkon podnikateľskej činnosti v rezidentskej lokalite predložením výpisu zo živnostenského registra s vyznačením prevádzkarne alebo iného obdobného dokladu, a ak ide o právnickú osobu, tak aj výpisom z obchodného registra alebo iného obdobného registra,
c)	užívanie motorového vozidla na súkromné účely predložením dokladu o tom, že záujemca je vlastníkom motorového vozidla, jeho držiteľom (technický preukaz motorového vozidla) alebo ho užíva na súkromné účely podľa osobitného predpisu.

§ 9
Oslobodenie od úhrady

(1)	Od úhrady za dočasné parkovanie motorových vozidiel sú oslobodené:
a)	služobné vozidlá orgánov Policajného zboru SR, Zboru väzenskej a justičnej stráže SR, ozbrojených síl a zborov SR a Mestskej polície Košice,
b)	služobné vozidlá rýchlej zdravotnej pomoci a Hasičského a záchranného zboru pri služobnom výkone a vozidlá poskytujúce prepravnú službu podľa osobitného predpisu pri služobnom výkone,
c)	služobné vozidlá mesta Košice,
d)	vozidlá pohotovostných alebo havarijných služieb pri služobnom výkone, 
e)	motorové vozidlá označené parkovacím preukazom osoby s ťažkým zdravotným postihnutím za predpokladu splnenia podmienky podľa odseku 3, pričom oslobodenie od úhrady sa vzťahuje výlučne na parkovacie miesta, ktoré sú vyhradené pre tento druh motorových vozidiel.

(2)	Oslobodenie od úhrady sa preukazuje najmä spôsobom označenia služobného motorového vozidla alebo služobným preukazom vodiča motorového vozidla.

(3)	Držiteľ preukazu osoby s ťažkým zdravotným postihnutím preukazuje oslobodenie od úhrady umiestnením parkovacieho preukazu osoby s ťažkým zdravotným postihnutím viditeľne za čelné sklo motorového vozidla tak, aby všetky údaje boli čitateľné z vonkajšej strany motorového vozidla.

	§ 10	
Kontrolná činnosť

(1)	Kontrolnú činnosť nad dodržiavaním tohto všeobecne záväzného nariadenia na území mesta Košice sú oprávnení vykonávať: 
a)	primátor mesta,
b)	poverení zamestnanci mesta,
c)	Mestská polícia mesta.

(2)	Porušenie ustanovení tohto nariadenia je postihnuteľné podľa osobitných predpisov.

(3)	Týmto nariadením nie je dotknuté oprávnenie ostatných subjektov vykonávať kontrolnú činnosť, ktorá vyplýva z osobitných právnych predpisov Slovenskej republiky.

§ 11
Prechodné ustanovenie

Parkovacie karty vydané podľa doterajších predpisov platia v doterajšom rozsahu po dobu platnosti vyznačenej na parkovacej karte.

§ 12
Zrušujúce ustanovenie

Zrušuje sa všeobecne záväzné nariadenie mesta Košice č. 147 o dočasnom parkovaní motorových vozidiel na vymedzenom území mesta Košice, schválené uznesením Mestského  zastupiteľstva v Košiciach č. 884/2014.

§ 13
Účinnosť

Toto nariadenie nadobúda účinnosť 1. júla 2016.

	MUDr. Richard Raši, PhD., MPH
	primátor mesta Košice

Zverejnené:  06.07.2015

Účinné: 01.07.2016